Handout Number : 3333

**Foreign Secretary Urges Youths on Genocide Awareness**

Dhaka, March 2:

Foreign Secretary Ambassador Masud Bin Momen said that the younger generation, especially the graduates of the Winter School program, would articulate the societal repercussions of genocide and contemplate the global community's responsibility to prevent such atrocities.

He emphasized the magnitude and seriousness of the genocide perpetrated by the Pakistani army during the War of Liberation in 1971.

Foreign Secretary said this while addressing as the Chief Guest in the closing ceremony of the 9th Winter School 2024, hosted by the Center for the Study of Genocide and Justice (CSGJ) of the Liberation War Museum.

The ceremony was also addressed by Trustee of Liberation War Museum Mofidul Hoque, Trustee of Liberation War Museum Dr. Sarwar Ali and renowned singer and researcher Professor Moushumi Bhowmik. Students from various universities of Bangladesh, India, and Indonesia participated in this year's Winter School program.

Highlighting recent and ongoing atrocities in various parts of the world possibly tantamount to genocides, Ambassador Masud Bin Momen underscored Prime Minister Sheikh Hasina’s steadfast stance against heinous atrocities and the killing of innocent civilians in Gaza. He also highlighted Prime Minister’s compassionate decision to provide refuge to forcibly displaced Rohingyas. These actions, he noted, reflect Bangladesh’s unwavering commitment to preventing genocide and protecting victims worldwide.

Foreign Secretary reaffirmed Bangladesh's dedication to raising international awareness and seeking recognition for the 1971 genocide. He urged all stakeholders, including think-tanks, academia, civil society, researchers, and the diaspora, to join hands in the collective pursuit of international recognition for the events of 1971. Such collaborative efforts, he asserted, would honor the memory of the victims and deliver justice to their families.

Foreign Secretary’s participation in the Winter School closing ceremony underscores Bangladesh's ongoing commitment to addressing the impacts of genocide and promoting global peace and justice.

#

MOFA/Sayem/Sanjib/Salim/2024/21.20 Hrs.

তথ্যবিবরণী নম্বর: ৩৩৩২

**‘মুখে বঙ্গবন্ধু, অন্তরে আরেক’ -এর থেকে বেরিয়ে আসতে হবে**

 **-- সমাজকল্যাণ মন্ত্রী**

চাঁদপুর, ১৮ ফাল্গুন (২ মার্চ):

রাজনীতি করতে হলে স্বচ্ছতার প্রয়োজন মন্তব্য করে আওয়ামী লীগের যুগ্ম সাধারণ সম্পাদক ও সমাজকল্যাণ মন্ত্রী ডা. দীপু মনি বলেছেন, ‘মুখে বঙ্গবন্ধু, অন্তরে আরেক’ -এর থেকে বেরিয়ে আসতে হবে। সব নির্বাচনে নৌকার প্রার্থীকে বিজয়ী করতে হবে।

আজ চাঁদপুর সদর উপজেলার ফরক্কাবাদ ডিগ্রি কলেজ মাঠে জাতীয় সংসদ নির্বাচন পরবর্তী সময়ে বালিয়া ইউনিয়নের কেন্দ্র কমিটির নেতা-কর্মীদের সঙ্গে মতবিনিময় সভায় মন্ত্রী এ কথা বলেন।

ডা. দীপু মনি বলেন, বালিয়া ইউনিয়নে অনেক উন্নয়ন হয়েছে। জাতীয় সংসদ নির্বাচনে অন্য ইউনিয়নের চেয়ে বালিয়া ইউনিয়নে ভোটার উপস্থিতি কম ছিল। তবে কিছু কিছু কেন্দ্রে ভোট ভালো হয়েছে। ইউনিয়নের মধ্যে সাপদি ভোট কেন্দ্রে সবচেয়ে বেশি ভোট হয়েছে। এজন্য কেন্দ্র কমিটিকে ধন্যবাদ।

মন্ত্রী বলেন, কেন্দ্র কমিটির সঙ্গে মতবিনিময়ের কারণ হলো ভুল-ত্রুটিগুলো পরবর্তী সময়ে নির্বাচনগুলোর জন্য সংশোধন করা। আমাদের ইউনিয়ন ও ওয়ার্ডগুলোকে গোছাতে হবে। আগামীতে কেন্দ্র কমিটিগুলো ওয়ার্ডে বসে গঠন করা হবে। এমন লোকদের কমিটিতে আনতে হবে, যারা নির্বাচনে আগের দিন অর্থের কাছে বিক্রি হয় না কিংবা দলের সঙ্গে বেইমানি করে না।

ইউনিয়ন আওয়ামী লীগ সভাপতি ও ইউপি চেয়ারম্যান রফিকুল্যা পাটওয়ারীর সভাপতিত্বে ও সাধারণ সম্পাদক মো. হান্নান মিজির সঞ্চালনায় সভায় বক্তব্য দেন জেলা আওয়ামী লীগ সহ-সভাপতি ডা. জেআর ওয়াদুদ টিপু, সদর উপজেলা আওয়ামী লীগ সভাপতি নূরুল ইসলাম নাজিম দেওয়ান, সদর উপজেলা পরিষদের ভাইস চেয়ারম্যান আইয়ুব আলী বেপারী, বালিয়া ইউনিয়নের সাবেক চেয়ারম্যান তাজুল ইসলাম, ওয়ার্ড কেন্দ্র কমিটির সদস্য সচিব জাহাঙ্গীর গাজী, ইউপি সদস্য জাহিদ হোসেন ও কেন্দ্র কমিটি নেতা আব্দুস সাত্তার প্রমুখ।

#

জাকির/সায়েম/সঞ্জীব/সেলিম/২০২৪/২০২০ ঘণ্টা

তথ্যবিবরণী                                                                                                   নম্বর : ৩৩৩১

**শেখ হাসিনার নেতৃত্বে নারী ক্ষমতায়ন হয়েছে**

 **-- পানি সম্পদ প্রতিমন্ত্রী**

ঢাকা, ১৮ ফাল্গুন (২ মার্চ):

পানি সম্পদ প্রতিমন্ত্রী জাহিদ ফারুক বলেছেন, জাতির পিতা বঙ্গবন্ধু শেখ মুজিবুর রহমান স্বপ্ন দেখেছিলেন একটি সুখী সমৃদ্ধ সোনার বাংলা গড়ার। বঙ্গবন্ধু সেই স্বপ্ন বাস্তবায়নের ভিত রচনা করে গিয়েছেন। তার ওপর ভিত্তি করে প্রধানমন্ত্রী শেখ হাসিনা দেশকে এগিয়ে নিয়ে যাচ্ছেন। সমাজ অগ্রগতির গুরুত্বপূর্ণ সূচকের অন্যতম একটি হচ্ছে নারী ক্ষমতায়ন। শেখ হাসিনার নেতৃত্বে নারী ক্ষমতায়ন হয়েছে বলেই দেশে আজ সবক্ষেত্রে নারীরা সাহসী ও যোগ্য ভূমিকা রাখতে পারছেন। নারীদের সফল পদচারণায় দেশ আজ এগিয়ে যাচ্ছে।

আজ বরিশাল সদর উপজেলার চরকাউয়া নয়ানী মাধ্যমিক বিদ্যালয় ও ১১৫ নং নয়ানী আজাদ সরকারি প্রাথমিক বিদ্যালয়ের ২৭ তম বার্ষিক ক্রীড়া প্রতিযোগিতা ও পুরস্কার বিতরণী অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, বাংলাদেশ এখন আর কোনো দরিদ্র জনগোষ্ঠীর দেশ না, এখন উন্নয়নশীল দেশ। ২০৩০ সালে আমরা উচ্চ মধ্যম আয়ের দেশ ও ৪১ সালের মধ্যে সমৃদ্ধশালী ও স্মার্ট বাংলাদেশ গড়ার লক্ষ্যে সরকার কাজ করে যাচ্ছে। তার সাথে যুক্ত হয়েছে বাংলার ১৭ কোটি মানুষ। আর এর জন্য সবাইকে এক হয়ে কাজ করতে হবে।

নারী ক্ষমতায়নে বরিশালের মেয়েরাও এগিয়ে থাকবে উল্লেখ করে শিক্ষার্থীদের উদ্দেশ্য বলেন, তোমাদের ওপর নির্ভর করছে বাংলাদেশের ভবিষ্যৎ সুখী, সমৃদ্ধ ও স্মার্ট দেশ। বাংলাদেশকে স্মার্ট বাংলাদেশ গড়তে হলে তোমাদের মতো মেধাবী ছাত্র-ছাত্রী প্রয়োজন। স্মার্ট বাংলাদেশের যোগ্য চালিকাশক্তি হিসেবে নিজেকে গড়তে হবে। মননে থাকতে হবে আমরা হব স্মার্ট বাংলাদেশের গর্বিত নাগরিক।

চরকাউয়া নয়ানী মাধ্যমিক বিদ্যালয়ের সভাপতি সুলতান আহমদ খানের সভাপতিত্বে অনুষ্ঠানে বক্তব্য রাখেন বরিশাল সদর উপজেলা নির্বাহী কর্মকর্তা মাহবুবুর রহমান মজুমদার, বরিশাল জেলা শিক্ষা অফিসার মোঃ জাহাঙ্গির হোসেন, বরিশাল পানি উন্নয়ন বোর্ডের নির্বাহী প্রকৌশলী খালিদ বিন অলিদ ও বরিশাল মহানগর আওয়ামী যুবলীগ এর যুগ্ম আহ্বায়ক আলহাজ মাহমুদুল হক খান মামুন প্রমুখ।

এর আগে নগরীর আলহাজ্ব দলিল উদ্দিন বালিকা মাধ্যমিক বিদ্যালয় ও পলাশপুর আলহাজ্ব দলিল উদ্দিন সরকারি প্রাথমিক বিদ্যালয়ের ২৪ তম বার্ষিক ক্রীড়া প্রতিযোগিতা ও পুরস্কার বিতরণ অনুষ্ঠান ও উত্তর আমানগঞ্জ মোফাজ্জল হোসেন খান সরকারি প্রাথমিক ও মাধ্যমিক বিদ্যালয়ের বার্ষিক ক্রীড়া অনুষ্ঠান এবং বরিশাল জেলা শিল্পকলা একাডেমিতে বরিশাল আঞ্চলিক, জেলা ও উপজেলা নির্বাচন কার্যালয়ের আয়োজনে জাতীয় ভোটার দিবস: ২০২৪ এর আলোচনা সভায় যোগদান করেন পানিসম্পদ প্রতিমন্ত্রী।

#

গিয়াস/সায়েম/সঞ্জীব/শামীম/২০২৪/১৯১৫ঘণ্টা

তথ্যবিবরণী নম্বর: ৩৩৩০

**আমরা দক্ষতানির্ভর শিক্ষাব্যবস্থা বাস্তবায়ন করছি**

 **-- সমাজকল্যাণ মন্ত্রী**

চাঁদপুর, ১৮ ফাল্গুন (২ মার্চ):

সমাজকল্যাণ মন্ত্রী ডা. দীপু মনি বলেছেন, আমরা জ্ঞান এবং দক্ষতানির্ভর শিক্ষাব্যবস্থা বাস্তবায়ন করছি। যেখানে শিক্ষার্থীরা দক্ষ, যোগ্য, মানবিক ও সৃজনশীল মানুষ হয়ে উঠবে। শিক্ষার্থীরা স্বাবলম্বী হবে এবং তার মধ্যে যে প্রতিভা আছে তার পুরোটা বিকাশের সুযোগ পাবে। আমি মনে করি একই সঙ্গে শিক্ষার্থীদের খেলাধুলা এবং সাংস্কৃতিতে সক্রিয় অংশগ্রহণ সেটি নিশ্চিত করা প্রয়োজন।

আজ চাঁদপুর সদর উপজেলার বালিয়া ইউনিয়নে ফরক্কাবাদ উচ্চ বিদ্যালয় মাঠে বিদ্যালয়ের বার্ষিক ক্রীড়া প্রতিযোগিতা ও পুরস্কার বিতরণ অনুষ্ঠানে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, শরীর ও মনে যে শিশু সুস্থ হবে সেই শিশুই মানবিক, সৃজনশীল, দক্ষ ও যোগ্য হয়ে সোনার বাংলা গড়বার সোনার মানুষ হয়ে উঠবে।

মন্ত্রী আরো বলেন, জাতির পিতা বঙ্গবন্ধু যে সোনার বাংলা গড়বার স্বপ্ন দেখেছিলেন, সেই বাংলাদেশ গড়বার জন্য তারই সুযোগ্য কন্যা প্রধানমন্ত্রী শেখ হাসিনা নিরলস কাজ করে চলছেন। এখন তিনি স্মার্ট বাংলাদেশ গড়ার জন্য কাজ করছেন। আর সেই স্মার্ট বাংলাদেশ গড়ার জন্য যে স্মার্ট নাগরিক দরকার সেই নাগরিক তৈরির জন্য আমরা বর্তমান শিক্ষাব্যবস্থাকে সে দিকে নেওয়ার জন্য কাজ করেছি এবং করছি।

দীপু মনি বলেন, আজকে শিক্ষা প্রতিষ্ঠানগুলোর অবকাঠামগত উন্নয়ন হচ্ছে। উন্নত প্রযুক্তির ব্যবহার হচ্ছে, একই সঙ্গে যুগোপযোগী শিক্ষাক্রম প্রণীত হয়েছে এবং সেটি যেন যথাযথভাবে বাস্তবায়ন হয়, তার জন্য আমি শিক্ষা প্রতিষ্ঠানের শিক্ষক ও ব্যবস্থাপনা পর্ষদের প্রতি আহ্বান জানাব।

বিদ্যালয়ের পরিচালনা পর্ষদের সভাপতি এম আর শামীম পাটওয়ারীর সভাপতিত্বে অনুষ্ঠানে অন্যান্যের মধ্যে উপস্থিত ছিলেন জেলা আওয়ামী লীগের সভাপতি ড. জে আর ওয়াদুদ টিপু, অতিরিক্ত পুলিশ সুপার (সদর সার্কেল) ইয়াসির আরাফাত, জেলা আওয়ামী লীগের সাংগঠনিক সম্পাদক তাফাজ্জল হোসেন এসডু পাটওয়ারী, সদস্য অধ্যক্ষ ড. মোহাম্মদ হাসান খান, সদর উপজেলা আওয়ামী লীগ সাধারণ সম্পাদক আলী এরশাদ মিয়াজী, ইউনিয়ন পরিষদ চেয়ারম্যান রফিকুল্যা পাটওয়ারী প্রমুখ।

পরে মন্ত্রী বিভিন্ন ইভেন্টে বিজয়ীদের মাঝে পুরস্কার বিতরণ করেন।

#

জাকির/সায়েম/সঞ্জীব/সেলিম/২০২৪/১৯৪০ ঘণ্টা

তথ্যবিবরণী নম্বর: ৩৩২৯

**আনতালিয়া ফোরাম: জলবায়ু পরিবর্তনে স্থানচ্যুতদেরকে জাতিসংঘের**

**‘অভিবাসী’ সংজ্ঞায় অন্তর্ভুক্তির আহ্বান পররাষ্ট্রমন্ত্রীর**

আনতালিয়া (তুরস্ক), ২ মার্চ:

‘জলবায়ু পরিবর্তনের অভিঘাতের কারণে মানুষের স্থানান্তর এখন এত প্রকট বাস্তব যে বাংলাদেশ অবিলম্বে বিশ্ব সম্প্রদায়ের কাছে ‘জলবায়ু অভিবাসী’ ও ‘শরণার্থী’র সংজ্ঞা পরিবর্তন করে জাতিসংঘের অভিবাসী ও শরণার্থীদের সংজ্ঞার সাথে সঙ্গতিপূর্ণ করার আহ্বান জানাচ্ছে’ বলেছেন পররাষ্ট্রমন্ত্রী ড. হাছান মাহ্‌মুদ।

আজ তুরস্কের পর্যটন নগরী আনতালিয়ায় স্থানীয় সময় দুপুরে ‘আনতালিয়া ডিপ্লোম্যাটিক ফোরাম ২০২৪’ এর ‘বিল্ডিং এশিয়া-প্যাসিফিক রিজিওনাল আর্কিটেকচারস : দ্য চ্যালেঞ্জ অভ্‌ আনম্যাচিং ইন্টারেস্টস’ শীর্ষক প্রথম প্যানেল আলোচনায় বক্তৃতাকালে পররাষ্ট্রমন্ত্রী এ আহ্বান জানান।

আন্তর্জাতিক বিষয়ক বিশেষজ্ঞ লরেন্স অ্যান্ডারসনের সঞ্চালনায় অন্যান্যের মধ্যে মালয়েশিয়ার পররাষ্ট্রমন্ত্রী, শ্রীলঙ্কার পররাষ্ট্র প্রতিমন্ত্রী, ভিয়েতনামের পররাষ্ট্র উপমন্ত্রী প্রমুখ আলোচনায় অংশ নেন।

পরিবেশবিদ ড. হাছান বলেন, অনেক ছোট ও দ্বীপ রাষ্ট্রের মতো বাংলাদেশও জলবায়ু পরিবর্তন এবং বৈশ্বিক উষ্ণায়নের সবচেয়ে ক্ষতিগ্রস্ত দেশগুলোর একটিতে পরিণত হয়েছে। পাশাপাশি গত ৩ দশক ধরে বিশেষত গ্রিনহাউস গ্যাসের ক্রমবর্ধমান বৃদ্ধির কারণে সমুদ্রপৃষ্ঠের উচ্চতা বৃদ্ধির ফলে বাংলাদেশের সমগ্র উপকূলীয় এলাকা প্লাবিত হওয়ার ঝুঁকিতে রয়েছে। এইসব ঘটনা প্রতিনিয়ত বাংলাদেশসহ বিশ্বের অনেক জায়গায় জলবায়ু অভিবাসন বৃদ্ধি ঘটাচ্ছে।

পররাষ্ট্রমন্ত্রী আরো বলেন, বাংলাদেশসহ বিশ্বের অনেক পরিবেশ বিজ্ঞানীরা বহু বছর ধরে জলবায়ু পরিবর্তনের অভিঘাতের বিষয়ে আলোকপাত করে আসছেন। এখন অনেক বিশ্বনেতাসহ সকলের কাছেই এটি স্পষ্ট যে, কোনো দেশের স্থানীয় সমস্যাও বিশ্বব্যাপী প্রভাব ফেলে। তবুও ধনী দেশগুলো, যারা বিশ্ব উষ্ণায়নের জন্য প্রধানত দায়ী, তারা এ সমস্যা মোকাবিলা করতে এবং আমাদের পরিবেশ রক্ষার জন্য খুব কমই করছে।

‘বাংলাদেশ এই রূঢ় বাস্তবতার অন্যতম ক্ষতিগ্রস্ত হিসাবে ক্ষতিগ্রস্তদের ও ভবিষ্যৎ প্রজন্মকে রক্ষার জন্য সমস্ত পরিবেশকর্মী ও বিশ্বনেতাদের কাছে জলবায়ু অভিবাসী ও শরণার্থীর সংজ্ঞা পরিবর্তনের গুরুত্ব মেনে নিয়ে একটি গ্রহণযোগ্য সংজ্ঞা প্রণয়নের আহ্বান জানাচ্ছে’ বলেন মন্ত্রী।

পররাষ্ট্রমন্ত্রী হাছান মাহমুদ স্মরণ করিয়ে দেন, মহাবিশ্বের দুই ট্রিলিয়ন গ্যালাক্সির মধ্যে আমাদের জানামতে একমাত্র পৃথিবী গ্রহেই প্রাণের বিকাশ ঘটেছে। সেই প্রাণের অস্তিত্ব রক্ষায় বিশ্বের পরিবেশ সুরক্ষা এবং এর ওপর বিরূপ প্রভাবগুলো প্রশমনে সযত্ন গুরুত্বদানের কোনো বিকল্প নেই।

**সুইজারল্যান্ডের পররাষ্ট্রমন্ত্রীর সঙ্গে বৈঠক**

এ দিন ফোরামের সাইডলাইনে সুইজারল্যান্ডের পররাষ্ট্রমন্ত্রী Ignazio Cassis-এর সঙ্গে বৈঠক করেন পররাষ্ট্রমন্ত্রী ড. হাছান মাহ্‌মুদ। দ্বিপাক্ষিক বিভিন্ন ক্ষেত্রসহ রোহিঙ্গা প্রত্যাবাসন ও জলবায়ু পরিবর্তন মোকাবেলায় সহযোগিতা নিয়ে আলোচনা করেন তারা।

তুরস্কে নিযুক্ত বাংলাদেশের রাষ্ট্রদূত এম আমানুল হক, মন্ত্রীর একান্ত সচিব আরিফ নাজমুল হাসান, সুইজারল্যান্ডের আন্তর্জাতিক নিরাপত্তা বিষয়ক পরিচালক রাষ্ট্রদূত Gabriel Lüchinger ও সুইস পররাষ্ট্রমন্ত্রীর ব্যক্তিগত উপদেষ্টা Cedric Stucky বৈঠকে উপস্থিত ছিলেন।

#

আকরাম/সায়েম/সঞ্জীব/সেলিম/২০২৪/১৯২০ ঘণ্টা

তথ্যবিবরণী                                                                                                     নম্বর : ৩৩২৮

**স্মার্ট বাংলাদেশ গড়তে মা-কেও স্মার্ট রূপে গড়ে তুলতে হবে**

 **- প্রাথমিক ও গণশিক্ষা প্রতিমন্ত্রী**

শ্রীপুর (গাজীপুর), ১৮ ফাল্গুন (২ মার্চ):

প্রাথমিক ও গণশিক্ষা প্রতিমন্ত্রী রুমানা আলী বলেছেন, স্মার্ট বাংলাদেশ গড়তে শিশুদের পাশাপাশি মায়েদেরকে স্মার্ট রূপে গড়ে তুলতে হবে। কারণ, শিশুর মনোজগতে ও বেড়ে ওঠার ক্ষেত্রে মায়ের ভূমিকা সবচেয়ে গুরুত্বপূর্ণ। পাশাপাশি তিনি শিশু শিক্ষার্থীর মায়ের সাথে শিক্ষকদের নিবিড় যোগাযোগ রাখার পরামর্শ দেন।

প্রতিমন্ত্রী আজ শ্রীপুরের রাজেন্দ্রপুর উচ্চ বিদ্যালয়ের ৪ (চার) তলা একাডেমিক ভবনের উদ্বোধন ও রাজেন্দ্রপুর সরকারি প্রাথমিক বিদ্যালয়ে ‘মা’ সমাবেশে প্রধান অতিথির বক্তৃতায় এ কথা বলেন।

সমাবেশে শ্রীপুর উপজেলা চেয়ারম্যান এড. সামছুল আলম প্রধান, শ্রীপুর পৌরসভার মেয়র আনিছুর রহমান প্রমুখ বক্তব্য রাখেন।

#

মাহবুবুর/সায়েম/সঞ্জীব/শামীম/২০২৪/১৮৫০ঘণ্টা

তথ্যবিবরণী                                                                                                     নম্বর : ৩৩২৭

**নতুন প্রজন্মকে দুর্যোগ মোকাবিলায় সক্ষম করে গড়ে তুলতে উদ্যোগ নেয়া হবে**

 **-দুর্যোগ প্রতিমন্ত্রী**

ঢাকা, ১৮ ফাল্গুন (২ মার্চ):

দুর্যোগ ব্যবস্থাপনা ও ত্রাণ প্রতিমন্ত্রী মোঃ মহিববুর রহমান বলেছেন, নতুন প্রজন্মকে দুর্যোগ মোকাবিলায় সক্ষম ও সচেতন করে গড়ে তুলতে ছাত্রজীবনেই এ বিষয়ে প্রয়োজনীয় প্রশিক্ষণ প্রদানের উদ্যোগ নেয়া হবে। তিনি বলেন, সরকার প্রাকৃতিক দুর্যোগ মোকাবিলায় সারা বিশ্বে অনুকরণীয় দৃষ্টান্ত স্থাপন করেছে। মানবসৃষ্ট দুর্যোগ প্রশমনেও ব্যাপক কার্যক্রম নেয়া হবে।

প্রতিমন্ত্রী আজ রাজধানীর মিরপুরে বড়বাগ গভর্নমেন্ট অফিসার্স কম্পাউন্ডে ‘ভূমিকম্প ও অগ্নিকাণ্ড বিষয়ক সচেতনতা বৃদ্ধির মহড়া’য় প্রধান অতিথির বক্তৃতায় এসব কথা বলেন।

তিনি বলেন, দুর্যোগ মোকাবিলায় জনসচেতনতা সবচেয়ে কার্যকর ভূমিকা রাখতে পারে। সকল পর্যায়ের জনসাধারণকে দুর্যোগকালে করণীয় সম্পর্কে সজাগ করতে নানামুখী পদক্ষেপ গ্রহণ করা হবে। নতুন অবকাঠামো তৈরির সময় সামান্য ব্যয় বৃদ্ধি করলেই তা অগ্নিকাণ্ড ও ভূমিকম্প সহনশীল হিসেবে গড়ে তোলা সম্ভব হয়।

প্রতিমন্ত্রী এসময় রাজধানীসহ সারা দেশকে নিরাপদ করতে সংশ্লিষ্ট সকল অংশীজনের মধ্যে সমন্বয়ের ওপর গুরুত্ব আরোপ করেন এবং পুরানো অবকাঠামো মেরামত করে দুর্যোগের ঝুঁকি হ্রাস করতে সবাইকে আহ্বান জানান।

ফায়ার সার্ভিস ও সিভিল ডিফেন্স অধিদপ্তরের সহযোগিতায় মহড়া অনুষ্ঠানে অন্যান্যের মধ্যে উপস্থিত ছিলেন দুর্যোগ ব্যবস্থাপনা ও ত্রান সচিব মোঃ কামরুল হাসান, দুর্যোগ ব্যবস্থাপনা ও ত্রাণ মন্ত্রণালয়ের অতিরিক্ত সচিব এ বি এম শফিকুল হায়দার এবং ফায়ার সার্ভিস ও সিভিল ডিফেন্স অধিদপ্তরের মহাপরিচালক ব্রিগেডিয়ার জেনারেল মাইন উদ্দিন।

#

সেলিম/সায়েম/সঞ্জীব/শামীম/২০২৪/১৮১০ঘণ্টা

তথ্যবিবরণী                                                                                                   নম্বর : ৩৩২৬

**বঙ্গবন্ধুর ওপর ‘কবিতা’ প্রজন্মের কাছে যদি ছড়িয়ে দিতে পারি, সেটি হবে আমাদের সবচেয়ে বড় অর্জন**

 **-নৌপরিবহন প্রতিমন্ত্রী**

ঢাকা, ১৮ ফাল্গুন (২ মার্চ):

নৌপরিবহন প্রতিমন্ত্রী খালিদ মাহমুদ চৌধুরী বলেছেন, যখন বঙ্গভঙ্গ আন্দোলন হয়; তখন রবীন্দ্রনাথ ঠাকুর 'আমার সোনার বাংলা, আমি তোমায় ভালোবাসি' গানটি রচনা করেছিলেন। রবীন্দ্রনাথের এই কবিতাটি বঙ্গভঙ্গ আন্দোলনে ভূমিকা রাখে। কাজী নজরুল ইসলামকে পেয়েছি বিদ্রোহী ভূমিকায়। বঙ্গবন্ধুর ওপর ‘কবিতা’ আমরা প্রজন্মের কাছে যদি ছড়িয়ে দিতে পারি, এটা হবে আমাদের সবচেয়ে বড় অর্জন। এ কাজটি হাতে নিয়েছে বঙ্গবন্ধু আবৃত্তি পরিষদ। বাংলা একাডেমির ভাষা শহিদ মুক্তমঞ্চ থেকে ৫৬ হাজার বর্গমাইলে ছড়িয়ে যাবে-আশা করি। এটাই সময়। কারণ আমাদের সংগ্রাম ছিল সাম্প্রদায়িক গোষ্ঠী, স্বৈরাচার গোষ্ঠীর বিরুদ্ধে। স্বৈরাচার বিরোধী আন্দোলনের সময় জাতীয় কবিতা পরিষদ সংগ্রাম শুরু করেছিল। কবিতা পাঠ করতে করতে, আবৃতি করতে করতে আমরা সফল হয়েছি । আমাদের সংগ্রাম ছিল সাম্প্রদায়িক গোষ্ঠীর বিরুদ্ধে। সেখানেও আমরা দেশরত্ন শেখ হাসিনার নেতৃত্বে সফল হয়েছি ।

প্রতিমন্ত্রী আজ ঢাকায় বাংলা একাডেমিস্থ ভাষা শহিদ মুক্ত মঞ্চে বঙ্গবন্ধু আবৃত্তি পরিষদ আয়োজিত বঙ্গবন্ধু আবৃত্তি উৎসবে প্রধান অতিথির বক্তৃতায় এসব কথা বলেন।

বাংলা একাডেমীর মহাপরিচালক কবি মোহাম্মদ নুরুল হুদার সভাপতিত্বে অনুষ্ঠানে অন্যান্যের মধ্যে বক্তব্য রাখেন বাংলা একাডেমীর পরিচালক ড. শাহাদাৎ হোসেন নিপু। সম্মিলিত সাংস্কৃতিক জোটের সভাপতি গোলাম কুদ্দুছ উৎসবের উদ্বোধন করেন।

প্রতিমন্ত্রী বলেন, বাংলাদেশের অসাম্প্রদায়িক চেতনা, ’৭৫ এর ১৫ ই আগস্ট বঙ্গবন্ধুকে হত্যা করার পর যেভাবে নির্বাসিত করা হয়েছিল, যেভাবে সাম্প্রদায়িকতাকে সমাজের মধ্যে সাজিয়ে দেয়ার চেষ্টা করা হয়েছিল, যেভাবে আমাদের ইতিহাস, শিক্ষা ও সংস্কৃতিকে ঘুরিয়ে দেয়ার চেষ্টা করছে- কবিতা সেখানে শক্তিশালী ভূমিকায় অবতীর্ণ হয়েছে। আজকে আমাদের দেশের সার্বিক উন্নয়ন হয়েছে। আওয়ামী লীগের নির্বাচনি ইশতেহারের দিকে তাকাই 'উন্নয়ন দৃশ্যমান, বাড়বে এবার কর্মসংস্থান'। সঠিকভাবে উচ্চারিত হয়েছে উন্নয়ন দৃশ্যমান। কিন্তু এখন আমাদের মানব কাঠামোর উন্নয়ন করতে হবে। সে উন্নয়নটায় কবিতা একটা বিরাট ভূমিকা রাখতে পারে। মানব কাঠামোর যে উন্নয়ন এই উন্নয়নে বঙ্গবন্ধু আবৃত্তি পরিষদ একটি জোরালো ভূমিকা রাখবে। আমাদের স্বপ্ন, ৩০ লাখ শহিদের স্বপ্ন, বঙ্গবন্ধুর স্বপ্ন ‘সোনার বাংলা’। সোনার বাংলা মানে কিন্তু আমরা কখনোই বলি না একটি ধনী দেশ, আমরা বলি সুখী দেশ হতে চাই। কবিতা নিশ্চয়ই সেখানে বিরাট ভূমিকা রাখবে।

#

জাহাঙ্গীর/সায়েম/সঞ্জীব/শামীম/২০২৪/১৮০০ঘণ্টা

তথ্যবিবরণী                                                                                                      নম্বর : ৩৩২৫

**সব মুক্তিযোদ্ধার কবর একই ডিজাইনের হবে**

 **--মুক্তিযুদ্ধ বিষয়ক মন্ত্রী**

ঢাকা, ১৮ ফাল্গুন (২ মার্চ):

মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, সকল শহিদ ও প্রয়াত বীর মুক্তিযোদ্ধাদের কবর দেশব্যাপী একই ডিজাইনের নির্মাণ করা হবে । যাতে ভবিষ্যৎ প্রজন্ম শত বছর পরও কবর দেখেই চিনতে পারে এটা বীর মুক্তিযোদ্ধার কবর। একই সঙ্গে বাংলাদেশের রাস্তা-ঘাট, ব্রিজ-কালভার্ট ও প্রতিষ্ঠানের নাম বীর মুক্তিযোদ্ধাদের নামে নামকরণের উদ্যোগ গ্ৰহণ করা হয়েছে।

মন্ত্রী আজ ঢাকায় সোহরাওয়ার্দী উদ্যানে বাংলাদেশে মুক্তিযোদ্ধা সংসদ ঢাকা জেলা ও মহানগর ইউনিট কমান্ড আয়োজিত সংবর্ধনা ও বীর মুক্তিযোদ্ধা সমাবেশে প্রধান অতিথির বক্তৃতায় এসব কথা বলেন।

মন্ত্রী বলেন, বীর মুক্তিযোদ্ধারা এখন ন্যূনতম ২০ হাজার টাকা করে ভাতা পাচ্ছেন। এ ছাড়া অসচ্ছল মুক্তিযোদ্ধাদের জন্য ৩০ হাজার বীর নিবাস নির্মাণ করে দেওয়া হচ্ছে।

মন্ত্রী বলেন, ১৯৭৫ সালের ১৫ই আগস্ট জাতির পিতা বঙ্গবন্ধু শেখ মুজিবুর রহমানকে সপরিবারে হত্যার পর এদেশের বীর মুক্তিযোদ্ধারা ভয়ে কথা বলতে পারত না। অনেকে তাদের মুক্তিযুদ্ধের স্বপক্ষে যে সমস্ত প্রমাণ ছিল তা পুড়িয়ে ফেলেছেন, মাটিতে পুঁতে রেখেছিলেন, অনেকে লুকিয়ে রেখেছিলেন। তিনি বলেন, বঙ্গবন্ধুর কন্যা শেখ হাসিনা পুনরায় মুক্তিযুদ্ধের চেতনা নিয়ে লড়াই সংগ্রাম শুরু করেন। বাঙালি জাতি আবার ঘুরে দাঁড়িয়েছে। তিনি বলেন, মুক্তিযুদ্ধে পরাজয়ের গ্লানি স্বাধীনতাবিরোধী অপশক্তিরা এখনো ভুলে যায়নি তারা এখনো দেশবিরোধী ষড়যন্ত্রে লিপ্ত। তাই সব বীর মুক্তিযোদ্ধাকে এক হয়ে তাদের এই ষড়যন্ত্রের বিরুদ্ধে রুখে দিতে হবে।

সাবেক কমান্ডার ঢাকা জেলা ইউনিট কমান্ড বীর মুক্তিযোদ্ধা আলহাজ আবু সাঈদ মিয়া'র সভাপতিত্বে সমাবেশে অন্যান্যের মধ্যে বাংলাদেশ আওয়ামী লীগের সভাপতিমণ্ডলীর সদস্য বীর মুক্তিযোদ্ধা এডভোকেট কামরুল ইসলাম এমপি, বাংলাদেশ মুক্তিযোদ্ধা সংসদ, কেন্দ্রীয় কমান্ড কাউন্সিলের ভাইস চেয়ারম্যান বীর মুক্তিযোদ্ধা ইসমত কাদির গামা, বীর মুক্তিযোদ্ধা মোহাম্মদ সালাহ উদ্দিন, বীর মুক্তিযোদ্ধা প্রফেসর ডা. আব্দুস সালাম, বীর মুক্তিযোদ্ধা ব্রিগেডিয়ার (অব:) মাহামুদুল হক, বাংলাদেশ মুক্তিযোদ্ধা সংসদ, কেন্দ্রীয় কমান্ড কাউন্সিলের সাবেক ভারপ্রাপ্ত কমান্ডার বাংলাদেশ মুক্তিযোদ্ধা সংসদ, ঢাকা মহানগর ইউনিট কমান্ড বীর মুক্তিযোদ্ধা ইঞ্জিনিয়ার মোহাম্মদ আলী, সাবেক ডেপুটি কমান্ডার বীর মুক্তিযোদ্ধা মোঃ শাহাবুদ্দিন বক্তৃতা করেন।

#

এনায়েত/সায়েম/সঞ্জীব/শামীম/২০২৪/১৭৪৫ঘণ্টা

তথ্যবিবরণী                                                                                                      নম্বর : ৩৩২৩

**বঙ্গবন্ধুর প্রতিকৃতি ও জাতীয় স্মৃতিসৌধে**

**পল্লী উন্নয়ন ও সমবায় প্রতিমন্ত্রীর শ্রদ্ধা নিবেদন**

ঢাকা, ১৮ ফাল্গুন (২ মার্চ):

আজ ঢাকায় ধানমন্ডি ৩২ নম্বরে জাতির পিতা বঙ্গবন্ধু শেখ মুজিবুর রহমানের প্রতিকৃতিতে গভীর শ্রদ্ধা জানিয়েছেন পল্লী উন্নয়ন ও সমবায় প্রতিমন্ত্রী মোঃ আব্দুল ওয়াদুদ।

পরে সাভারে জাতীয় স্মৃতিসৌধে মন্ত্রিপরিষদের অন্য সদস্যদের সাথে দেশের স্বাধীনতার জন্য সর্বোচ্চ আত্মত্যাগকারী বীর শহিদদের প্রতি শ্রদ্ধা জানান প্রতিমন্ত্রী। এ সময় জাতীয় স্মৃতিসৌধ প্রাঙ্গণে রাখা দর্শনার্থী বইয়ে স্বাক্ষর করেন।

সাংবাদিকদের এক প্রশ্নের উত্তরে প্রতিমন্ত্রী বলেন, বাংলাদেশ আওয়ামী লীগ সৃষ্টিলগ্ন থেকেই দেশের মানুষের কল্যাণে কাজ করে যাচ্ছে। প্রাপ্তি অপ্রাপ্তির মধ্যেই একজন সাধারণকর্মী হিসেবে সাধারণ জনগণের পাশে আছি । এ সময় প্রতিমন্ত্রী প্রধানমন্ত্রীর আস্থার প্রতি সম্মান রেখে তা সর্বোচ্চ নিষ্ঠার সাথে দায়িত্ব পালনের অভিমত ব্যক্ত করেন।

মোঃ আব্দুল ওয়াদুদ রাজশাহী জেলা আওয়ামী লীগের বর্তমান সাধারণ সম্পাদক। তিনি ২০০৮ থেকে ২০১৮ সাল পর্যন্ত দুই মেয়াদে রাজশাহী-৫ আসনের এমপি ছিলেন। এসময় তথ্য ও যোগাযোগ প্রযুক্তি মন্ত্রণালয় সম্পর্কিত সংসদীয় স্থায়ী কমিটির সভাপতি এবং খাদ্য মন্ত্রণালয়ের সংসদীয় স্থায়ী কমিটির সদস্য হিসেবে দায়িত্ব পালন করেন।

#

আহসান/পাশা/সায়েম/সঞ্জীব/শামীম/২০২৪/১৭৩০ঘণ্টা

তথ্যবিবরণী                                                                                                 নম্বর: ৩৩২২

**স্বাস্থ্যমন্ত্রী নবনিযুক্ত স্বাস্থ্য প্রতিমন্ত্রীকে ফুলেল শুভেচ্ছা জানান**

ঢাকা, ১৮ ফাল্গুন (২ মার্চ):

স্বাস্থ্য ও পরিবার কল্যাণ মন্ত্রী ডা. সামন্ত লাল সেন আজ ঢাকায় শেখ হাসিনা জাতীয় বার্ন এন্ড প্লাস্টিক সার্জারি ইনস্টিটিউটে স্বাস্থ্য ও পরিবার কল্যাণ মন্ত্রণলায়ে নবনিযুক্ত প্রতিমন্ত্রী রোকেয়া সুলতানাকে ফুলেল শুভেচ্ছা জানিয়েছেন।

স্বাস্থ্যমন্ত্রী এসময় প্রধানমন্ত্রী শেখ হাসিনার নেতৃত্বে স্বাস্থ্য খাতের উন্নয়ন এবং সাধারণ মানুষের স্বাস্থ্য সেবা নিশ্চিত করার অঙ্গীকার করেন।

স্বাস্থ্য প্রতিমন্ত্রী রোকেয়া সুলতানা দেশের চিকিৎসা ব্যবস্থার উন্নয়ন এবং সর্বসাধারণের নিকট স্বাস্থ্য সেবা পৌঁছে দেয়ার প্রত্যয় ব্যক্ত করেন।

এসময় শেখ হাসিনা জাতীয় বার্ন এন্ড প্লাস্টিক সার্জারি ইনস্টিটিউটের পরিচালক, চিকিৎসকবৃন্দ এবং স্বাধীনতা চিকিৎসক পরিষদ (স্বাচিপ)-এর নেতৃবৃন্দ উপস্থিত ছিলেন।

#

আলমগীর/পাশা/সায়েম/সঞ্জীব/শামীম/২০২৪/১৬৪০ঘণ্টা

তথ্যবিবরণী নম্বর: ৩৩২১

**জাতীয় স্মৃতিসৌধ ও বঙ্গবন্ধুর প্রতিকৃতিতে নবনিযুক্ত প্রতিমন্ত্রীদের শ্রদ্ধা নিবেদন**

ঢাকা, ১৮ ফাল্গুন (২ মার্চ):

মন্ত্রিসভার নবনিযুক্ত প্রতিমন্ত্রীগণ সাভার জাতীয় স্মৃতিসৌধে পুষ্পস্তবক অর্পণের মাধ্যমে বীর শহিদদের প্রতি শ্রদ্ধা জানিয়েছেন।

পরে তারা জাতীয় স্মৃতিসৌধ প্রাঙ্গণে রাখা দর্শনার্থী বইয়ে স্বাক্ষর করেন। এর আগে ঢাকায় ধানমন্ডির ৩২ নম্বরে বঙ্গবন্ধু স্মৃতি জাদুঘরের সামনে জাতির পিতা বঙ্গবন্ধু শেখ মুজিবুর রহমানের প্রতিকৃতিতে ফুল দিয়ে শ্রদ্ধা জানান।

নবনিযুক্ত প্রতিমন্ত্রীগণ হলেন পরিকল্পনা মন্ত্রণালয়ের প্রতিমন্ত্রী মোঃ শহীদুজ্জামান সরকার, পল্লী উন্নয়ন ও সমবায় বিভাগের প্রতিমন্ত্রী মোঃ আব্দুল ওয়াদুদ, শ্রম ও কর্মসংস্থান মন্ত্রণালয়ের প্রতিমন্ত্রী মোঃ নজরুল ইসলাম চৌধুরী, স্বাস্থ্য ও পরিবার কল্যাণ মন্ত্রণালয়ের প্রতিমন্ত্রী রোকেয়া সুলতানা, শিক্ষা মন্ত্রণালয়ের প্রতিমন্ত্রী শামসুন নাহার, অর্থ মন্ত্রণালয়ের প্রতিমন্ত্রী ওয়াসিকা আয়শা খান, সংস্কৃতি বিষয়ক মন্ত্রণালয়ের প্রতিমন্ত্রী নাহিদ ইজাহার খান। এ সময় বিভিন্ন মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

#

ফেরদৌস/সায়েম/সঞ্জীব/আব্বাস/২০২৪/১৭৪২ ঘণ্টা

তথ্যবিবরণী নম্বর: ৩৩২০

**বঙ্গবন্ধুর প্রতিকৃতিতে শ্রম ও কর্মসংস্থান প্রতিমন্ত্রীর শ্রদ্ধা নিবেদন**

ঢাকা, ১৮ ফাল্গুন (২ মার্চ):

নবনিযুক্ত শ্রম ও কর্মসংস্থান প্রতিমন্ত্রী মোঃ নজরুল ইসলাম চৌধুরী আজ ঢাকায় ধানমন্ডির ৩২ নম্বরে বঙ্গবন্ধু স্মৃতি জাদুঘরের সামনে জাতির পিতা বঙ্গবন্ধু শেখ মুজিবুর রহমানের প্রতিকৃতিতে ফুল দিয়ে শ্রদ্ধা জানিয়েছেন।

এ সময় শ্রম ও কর্মসংস্থান মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

#

ফেরদৌস/সায়েম/সঞ্জীব/আব্বাস/২০২৪/১৭৪২ ঘণ্টা

তথ্যবিবরণী                                                                                                      নম্বর : ৩৩১৯

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৮ ফাল্গুন (২ মার্চ):

          স্বাস্থ্য অধিদপ্তরের তথ্যানুযায়ী শুক্রবার সকাল ৮টা থেকে আজ শনিবার সকাল ৮টা পর্যন্ত ২৪ ঘণ্টায় দেশে ৩৪ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৭ দশমিক ২৫ শতাংশ। এ সময় ৪৬৯ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৫ হাজার ৫৩৯ জন।

#

দাউদ/পাশা/সায়েম/সঞ্জীব/শামীম/২০২৪/১৭০৫ঘণ্টা

তথ্যবিবরণী     নম্বর: ৩৩১৮

**খুলনায় জাতীয় ভোটার দিবস পালিত**

খুলনা, ১৮ ফাল্গুন (২ মার্চ):

‘সঠিক তথ্যে ভোটার হবো, স্মার্ট বাংলাদেশ গড়ে তুলবো’ এ প্রতিপাদ্য নিয়ে আজ খুলনায় জাতীয় ভোটার দিবস পালিত হয়েছে। এ উপলক্ষ্যে আজ খুলনা আঞ্চলিক নির্বাচন কর্মকর্তার কার্যালয়ের সম্মেলনকক্ষে আয়োজিত আলোচনা সভা ও স্মার্ট জাতীয় পরিচয়পত্র বিতরণ অনুষ্ঠানে প্রধান অতিথি হিসেবে উপস্থিত ছিলেন খুলনার অতিরিক্ত বিভাগীয় কমিশনার ড. ফারুক আহাম্মদ।

প্রধান অতিথির বক্তৃতায় অতিরিক্ত বিভাগীয় কমিশনার বলেন, সকল নাগরিকের ভোটার হওয়ার অধিকার রয়েছে। যারা ভোটার হওয়ার যোগ্য তাদের ভোটার তালিকায় নাম থাকতে হবে। সরকার জাতীয় পরিচয় নিবন্ধন আইন-২০২৩ পাস করেছে এবং নীতিমালা প্রণয়ন বিষয়ে কাজ করছে। ভোটার হওয়ার সময় সঠিক তথ্য দেওয়া প্রয়োজন। সরকারি চাকুরিজীবীদের উদ্দেশ্যে তিনি আরো বলেন, সেবা দিতে হলে স্মার্ট হতে হবে। স্মার্ট গভার্নমেন্ট, স্মার্ট সিটিজেন, স্মার্ট ইকোনমি ও স্মার্ট সোসাইটি নিশ্চিত হলে স্মার্ট বাংলাদেশ গড়া সহজ হবে।

খুলনা আঞ্চলিক নির্বাচন কর্মকর্তা মোঃ হুমায়ুন কবিরের সভাপতিত্বে অনুষ্ঠানে আরো বক্তৃতা করেন কেএমপি’র অতিরিক্ত উপপুলিশ কমিশনার মিয়া মোহাম্মদ আশিস বিন হাছান, অতিরিক্ত জেলা ম্যাজিস্ট্রেট মোঃ নাজমুল হুসাইন খাঁন, অতিরিক্ত পুলিশ সুপার সুশান্ত সরকার, বীর মুক্তিযোদ্ধা মোঃ আলমগীর কবির ও সরদার মাহাবুবার রহমান।

অনুষ্ঠানে প্রধান অতিথি অতিরিক্ত বিভাগীয় কমিশনার ভোটার নিবন্ধন কার্যক্রম উদ্বোধন এবং নতুন ভোটারদের মাঝে স্মার্ট জাতীয় পরিচয়পত্র বিতরণ করেন। এর আগে তিনি আঞ্চলিক নির্বাচন কর্মকর্তার কার্যালয় চত্বরে জাতীয় ভোটার দিবস উদ্বোধন করেন।

#

আতিক/কামরুজ্জামান/জুলফিকার/রবি/সাজ্জাদ/শামীম/২০২৪/১৫৪৪ ঘন্টা

তথ্যববিরণী                                                                                                     নম্বর: ৩৩১৭

**উপজেলা স্বাস্থ্য কমপ্লেক্স প্রান্তিক জনগোষ্ঠীর চিকিৎসাসেবা প্রাপ্তির ভরসাস্থল**

 -**প্রাথমিক ও গণশিক্ষা প্রতিমন্ত্রী**

শ্রীপুর গাজীপুর, ১৮ ফাল্গুন (২ মার্চ):

প্রাথমিক ও গণশিক্ষা প্রতিমন্ত্রী রুমানা আলী বলেছেন, উপজেলা স্বাস্থ্য কমপ্লেক্স প্রান্তিক জনগোষ্ঠীর চিকিৎসাসেবা প্রাপ্তির ভরসাস্থল। তাই এখানে স্বাচ্ছন্দ্যে মানুষের চিকিৎসাসেবা প্রাপ্তি নিশ্চিত করতে হবে।

প্রতিমন্ত্রী আজ গাজীপুরের শ্রীপুর উপজেলা স্বাস্থ্য কমপ্লেক্স মিলনায়তনে হাসপাতাল ম্যানেজম্যান্ট কমিটির সভায় সভাপতির বক্তৃতায় এসব কথা বলেন।

প্রতিমন্ত্রী বলেন, বর্তমান সরকার প্রতিটি মানুষের স্বাস্থ্যসেবা নিশ্চিত করতে অঙ্গীকারবদ্ধ। তাই উপজেলা পর্যায়ের স্বাস্থ্য কমপ্লেক্সসমূহকে আধুনিক চিকিৎসা সরঞ্জামাদিসম্পন্ন করে তোলার পাশাপাশি প্রয়োজনীয় সংখ্যক চিকিৎসক পদায়ন করা হয়েছে। তিনি সততা, নিষ্ঠা ও আন্তরিকতার সাথে সেবা প্রদানে চিকিৎসকদের প্রতি আহ্বান জানান।

এসময় শ্রীপুর উপজেলা চেয়ারম্যান এড. শামসুল আলম প্রধান ও পৌরসভার মেয়র আনিছুর রহমান প্রমুখ উপস্থিত ছিলেন।

#

তুহিন/ কামরুজ্জামান/জুলফিকার/রবি/আলী/মাসুম/২০২৪/১৪০০ ঘণ্টা

তথ্যবিবরণী                                                                                                     নম্বর : ৩৩১৬

**ইমারত নির্মাণ বিধিমালা না মানায় অগ্নিকাণ্ডে এতো হতাহত**

 **-ঢাদসিক মেয়র**

ঢাকা, ১৮ ফাল্গুন (২ মার্চ):

ঢাকা দক্ষিণ সিটি করপোরেশনের মেয়র ব্যারিস্টার শেখ ফজলে নূর তাপস বলেছেন, ইমারত নির্মাণ বিধিমালা না মানায় বেইলি রোডের অগ্নিকাণ্ডে অনেক মানুষ নিহত হয়েছে এবং অনেককে হাসপাতালে ভর্তি করা হয়েছে যা খুবই দুঃখজনক ।

গতকাল ঢাকায় শেখ হাসিনা জাতীয় বার্ন এণ্ড প্লাস্টিক সার্জারি ইনস্টিটিউটে চিকিৎসাধীন বেইলি রোডের বাণিজ্যিক ভবনে মর্মান্তিক অগ্নিকাণ্ডে গুরুত্বর আহত রোগী এবং পরবর্তীতে বেইলি রোডের দুর্ঘটনাস্থল পরিদর্শন শেষে গণমাধ্যমের সাথে মতবিনিময়কালে ঢাদসিক মেয়র ব্যারিস্টার শেখ তাপস এ কথা বলেন।

ঢাদসিক মেয়র বলেন, ‘আমাদের প্রাথমিক পরিদর্শন এবং তথ্য থেকে আমরা যতটুকু জানতে ও দেখতে পেয়েছি, তাতে এ ভবন নির্মাণে অনেক গাফিলতি করা হয়েছে। এ ভবন নির্মাণে ইমারত নির্মাণ বিধিমালা, বিএমডিসি কোডে যে নির্ণায়কগুলো রয়েছে সেগুলো সম্পূর্ণরূপে লঙ্ঘন করা হয়েছে। ১০ তলা ভবন হওয়া সত্ত্বেও মাত্র একটি সিঁড়ি রয়েছে এবং সেই সিঁড়িটাও নির্ধারিত মানদণ্ড অনুযায়ী প্রশস্ত না। তিনি আরো বলেন, ইমারত নির্মাণ বিধিমালা অনুযায়ী পাঁচ তলার ওপরে ভবন হলেই একটি ভবনে দুটো সিঁড়ি থাকতেই হবে এবং একটি সিঁড়ি জরুরি সাড়া প্রদানের জন্য নির্ধারিত থাকবে। অগ্নিকাণ্ড, ভূমিধ্বসসহ যেকোনো ধরনের প্রাকৃতিক দুর্যোগকালে সেটি ব্যবহৃত হবে। কিন্তু এ ভবনে তা মানা হয়নি বলেই অগ্নিকাণ্ডে এতো হতাহত হয়েছে।’

এসময় ঢাকা দক্ষিণ সিটি করপোরেশন কর্তৃক সরকারের কাছে প্রেরিত ইমারত নির্মাণ ও পুনর্নির্মাণ বিধিমালা দ্রুত অনুমোদন পাওয়ার প্রত্যাশা ব্যক্ত করে মেয়র তাপস বলেন, এ ধরনের ব্যাপক প্রাণহানি ও ক্ষয়ক্ষতি এড়াতে ইমারত নির্মাণ বিধিমালা পূর্ণাঙ্গরূপে বাস্তবায়ন ও পরিপালন একান্ত আবশ্যক। বিগত বছরগুলোতে যে দুর্যোগগুলো হয়েছে সেগুলোর আলোকে এ ধরনের দুর্যোগ মোকাবিলায় জরুরি সাড়া প্রদানে ঢাকা দক্ষিণ সিটি করপোরেশন একটি খসড়া নীতিমালা প্রনয়ণ করছে। তাছাড়া ইমারত নির্মাণ ও পুনর্নির্মাণে সিটি করপোরেশনের অনুমতি নেওয়া বাধ্যতামূলক করে একটি নীতিমালা সরকারের কাছে প্রেরণ করা হয়েছে। সেটি নিয়ে বিভিন্ন কর্তৃপক্ষের সাথে মতবিনিময় চলছে। আশা করা হচ্ছে, সরকার খুব দ্রুত এই নীতিমালাটির অনুমোদন দেবে।’

এসময় অন্যানের মধ্যে ঢাকা মহানগর দক্ষিণ আওয়ামী লীগের সাধারণ সম্পাদক হুমায়ুন কবির, করপোরেশনের প্রধান নির্বাহী কর্মকর্তা মো. মিজানুর রহমান, সচিব আকরামুজ্জামান, কাউন্সিলরদের মধ্যে ২০ নম্বর ওয়ার্ডের ফরিদ উদ্দিন আহমেদ রতন, ১৯ নম্বর ওয়ার্ডের আবুল বাশার, ১৩ নম্বর ওয়ার্ডের মো. এনামুল হক, ৮ নম্বর ওয়ার্ডের মো. সুলতান মিয়া, ৬ নম্বর ওয়ার্ডের মো. সিরাজুল ইসলাম ভাট্টি প্রমুখ উপস্থিত ছিলেন।

#

নাছের/কামরুজ্জামান/জুলফিকার/রবি/আলী/মাসুম/২০২৪/ ১২৩০ ঘণ্টা

তথ্যবিবরণী                                                                                                       নম্বর : ৩৩১৫

**অবৈধ ও যন্ত্রপাতিহীন হাসপাতাল বন্ধে অভিযান চলবে**

 **-স্বাস্থ্যমন্ত্রী**

ঢাকা, ১৮ ফাল্গুন (২ মার্চ):

স্বাস্থ্য ও পরিবার কল্যাণ মন্ত্রী ডা. সামন্ত লাল সেন বলেছেন, অবৈধ ও যন্ত্রপাতিহীন হাসপাতাল বন্ধে অভিযান চলবে। সরকারের পাশাপাশি বেসরকারি হাসপাতাল থাকবে। কিন্তু সেসব হাসপাতালগুলো যদি নিয়ম মেনে যা যা ক্রাইটেরিয়া দরকার সেগুলো বজায় রেখে চলে তাহলে কোনো আপত্তি নেই। সরকার একটা সুন্দর স্বাস্থ্যব্যবস্থা প্রতিষ্ঠা করতে চাচ্ছে, যেনো সাধারণ মানুষ উন্নত চিকিৎসাসেবা পায়।

স্বাস্থ্যমন্ত্রী আজ ঢাকায় রেডিসন ব্লু হোটেলে বাংলাদেশ সোসাইটি অব মেডিসিন আয়োজিত ২৩তম ইন্টারন্যাশনাল কংগ্রস এবং সায়েন্টিফিক সেমিনার ২০২৪ এর উদ্বোধন শেষে সাংবাদিকদের প্রশ্নের জবাবে এসব কথা বলেন।

স্বাস্থ্যমন্ত্রী বলেন, যেখানে সেখানে আইসিইউ খোলা যায় না। আইসিইউ খুলে হার্টের রোগী রাখতে হলে সাপোর্টিং যন্ত্রপাতি প্রয়োজন। চিকিৎসকরা মানুষের জীবন নিয়ে কাজ করে। জীবন একটাই। তিনি আরো বলেন, অগ্নিকান্ড রোধে সংশ্লিষ্ট সকল সরকারি সংস্থাকে সজাগ থাকতে হবে। সামান্য একটা ভুলের জন্য ৪৫ টা প্রাণ চলে গেল। এর চেয়ে মর্মান্তিক আর কিছু হতে পারে না।

শেখ হাসিনা জাতীয় বার্ন এন্ড প্লাস্টিক সার্জারি ইনস্টিটিউটে বেইলি রোডে অগ্নিকান্ডে আহত চিকিৎসাধীন রোগীদের সর্বশেষ অবস্থা বিষয়ে সাংবাদিকদের অন্য একটি প্রশ্নের জবাবে স্বাস্থ্যমন্ত্রী বলেন, ১৭ সদস্যবিশিষ্ট মেডিকেল বোর্ডের সিদ্ধান্ত মোতাবেক ১১ জন রোগীর মধ্যে ৬ জনকে রিলিজ করা হবে। অবশিষ্ট ৫ জন শঙ্কামুক্ত না হওয়ায় চিকিৎসাধীন থাকবে।

সেমিনারে প্রধান অতিথির বক্ততায় স্বাস্থ্যমন্ত্রী বলেন, বাংলাদেশের চিকিৎসকদের মান পৃথিবীর যেকোনো দেশের চিকিৎসকদের চেয়ে কম নয়। বাংলাদেশের চিকিৎসকদের জ্ঞান ও অভিজ্ঞতা সবই আছে। শুধু একটু সুযোগ দিতে হবে। সুযোগ দিলে এদেশের চিকিৎসকরা অনেক দূর এগিয়ে যাবে।

বাংলাদেশ সোসাইটি অব মেডিসিনের সভাপতি প্রফেসর ডা. টিটু মিয়ার সভাপতিত্বে আয়োজিত সেমিনারে স্বাস্থ্য অধিদপ্তরের মহাপরিচালক ডা. এবিএম খুরশীদ আলমসহ দেশ ও বিদেশের বিশেষজ্ঞ চিকিৎসকবৃন্দ উপস্থিত ছিলেন।

#

আলমগীর/কামরুজ্জামান/জুলফিকার/রবি/আলী/মাসুম/২০২৪/ ১২৩০ ঘণ্টা